Span van Georgië straks in Curriebeker | Netwerk24
Span van Georgië straks in Curriebeker
21 Desember 2019 17:04
Die Curriebeker-reeks sal van 2020 af nog 'n buitelandse geurtjie hê, met 'n span van Georgië wat na verwagting daaraan gaan deelneem.
Volgens 'n verklaring op die webtuiste van die rugbyunie in Georgië (GRU) is 'n ooreenkoms, wat vir 11 jaar sal geld, met die Suid-Afrikaanse Rugbyunie gesluit.
Spelers van Georgië verlaat die veld ná hul groepwedstryd teen Wallis by vanjaar se Wêreldbeker-toernooi in Japan. Foto: Getty Images
Een van die bepalings behels deelname aan die Curriebeker, wat waarskynlik die Eerste Liga sal wees. Vanjaar se Eerste Liga is juis gewen deur die Jaguares XV-tal van Argentinië.
Daar word ook melding gemaak van samewerking tussen die twee lande se ouderdomsgroepe vanaf o.15-vlak. Dit sal die huidige samewerking tussen die twee lande verder uitbrei.
Die Suid-Afrikaanse o.19-span het byvoorbeeld verlede maand 'n kort toer na Georgië onderneem ter voorbereiding vir die Junior Bokke se deelname aan 2020 se Wêreldtoernooi vir o.20-spanne.
Skaars 'n maand gelede is ook aangekondig dat die Springbokke in 2020 die eerste keer sedert 2003 teen Georgië te staan sal kom.
Georgië is tans 14de op die wêreldranglys, maar kan met die nodige blootstelling straks baie verbeter. – Sportredaksie